6.4.2022
FI
Euroopan unionin virallinen lehti
C 152/159
1.6 ETSK pitää valitettavana, että komissio ei ole analysoinut 55-valmiuspaketin vaikutuksia yksittäisiin jäsenvaltioihin sen paremmin kuin eri aloihinkaan.
Komitea katsoo, että sosiaalisen ilmastorahaston perustamisesta olisi pitänyt tehdä erillinen vaikutustenarviointi.
1.7 ETSK suhtautuu myönteisesti jäsenvaltioiden velvollisuuteen esittää kattava toimenpide- ja investointipaketti ilmastotoimien sosiaalisen tuen suunnitelman muodossa yhdessä hallintoasetuksen mukaisen kansallisen energia- ja ilmastosuunnitelman päivityksen kanssa.
ETSK kehottaa ottamaan työmarkkinaosapuolet, kauppakamarit, kansalaisyh­ teiskunnan, nuorisojärjestöt sekä paikallis- ja alueviranomaiset mukaan kansallisten ilmastotoimien sosiaalisen tuen suunnitelmien laatimiseen jäsenvaltioissa.
1.8 ETSK on huolissaan siitä, että rakennuksia ja liikennettä koskevan päästökauppajärjestelmän kustannukset olisivat odotettuja hyötyjä suuremmat ja voisivat johtaa hallitsemattomiin ja siten elinehtoja uhkaaviin hintapiikkeihin.
ETSK suhtautuukin yleisesti ottaen kriittisesti siihen, että sosiaalinen ilmastorahasto on sidottu rakennusten ja liikenteen päästökauppajärjestelmän käyttöönottoon, ja pitää toivottavana, että EU:n talousarvioon sisällytettäisiin erityinen otsake, joka käsittäisi vihreän siirtymän sosiaaliset vaikutukset.
Oikeastaan olisi pyrittävä lähtökohtaisesti sosiaalisen ilmastorahaston perustamiseen EU:n tasolla.
1.9 ETSK katsoo, että on varmistettava rahaston varojen tuloksekas käyttö ja estettävä rahastosta tuettuihin toimenpiteisiin liittyvät petokset, korruptio ja eturistiriidat.
1.10 Oikeusvaltioperiaatteen osalta komitea suhtautuu myönteisesti komission ehdottamiin toimenpiteisiin, jotka tähtäävät toimivaan ja tehokkaaseen sisäiseen valvontajärjestelmään, ja aikomukseen periä aiheettomasti maksetut tai väärin käytetyt rahamäärät takaisin.
Lisäksi ETSK aprikoi, sovelletaanko varojen maksamiseen EU:n menettelyä, joka koskee EU:n myöntämien varojen vähentämistä silloin, kun jäsenvaltiot rikkovat oikeusvaltioperiaatetta.
1.11 ETSK kehottaa selventämään rahaston rahoitusta.
Ehdotuksen mukaan rahoitus perustuu epävakaisiin EU:n päästökauppajärjestelmän markkinoihin.
ETSK ei näin ollen ymmärrä, miksi ehdotetaan kiinteää 72,2 miljardin euron summaa.
Hintojen vaihtelu tulee vaikuttamaan rahaston talousarvioon.
Tämä korostaa muun muassa vakaamman rahoituksen tarvetta.
ETSK ehdottaa, että rahastoa varten otetaan käyttöön osittainen mahdollisuus rahoitusjoustoon päästöoikeuksien todellisen hintakehityksen mukaan (jolloin määrärahoja voitaisiin lisätä hinnan nousun myötä).
1.12 Pohdittaessa rahastovarojen jakamista jäsenvaltioiden kesken ETSK korostaa, että hiilen hinnoittelulla voi olla erilainen vaikutus yksittäisiin jäsenvaltioihin ja se voi myös olla ristiriidassa jo käytössä olevien kansallisten toimenpiteiden kanssa, kuten Irlannin parlamentti korosti toissijaisuusperiaatetta koskevassa perustellussa lausunnossaan.
1.13 ETSK suhtautuu myönteisesti siihen, että sukupuolten tasa-arvoa ja kaikkien ihmisten yhtäläisiä mahdollisuuksia sekä näiden tavoitteiden valtavirtaistamista ja kysymyksiä saavutettavuudesta vammaisten kannalta ajetaan ja tehdään tunnetuksi laadittaessa ja pantaessa täytäntöön kansallisia suunnitelmia, jotta voidaan varmistaa, ettei ketään unohdeta.
Suunniteltu hiilen hinnoittelu vaikuttaa erityisesti naisiin, koska 85 prosenttia yksinhuoltajista on naisia.
Yksin­ huoltajaperheissä lasten köyhyysriski on erityisen suuri.
1.14 ETSK on hyvin tietoinen siitä, että sosiaalinen ilmastorahasto on keskipitkän aikavälin vastaus ongelmaan, joka liittyy haavoittuville tahoille vihreästä siirtymästä aiheutuvien kustannusten korvaamiseen.
Energian hintakehityksen nykytilanne edellyttää kuitenkin välitöntä ratkaisua.
ETSK suhtautuu myönteisesti komission tiedonantoon, joka tarjoaa jäsenvaltioille välineistön, jonka avulla voidaan puuttua maakaasun ja sähkön tukkuhintojen nousun välittömiin vaikutuksiin ja vahvistaa kykyä sietää tulevia hintasokkeja.
Lyhyen aikavälin kansallisia toimenpiteitä ovat muun muassa kotitalouksien hätätilanteen tulotuki, tuki yrityksille ja kohdennetut veronalennukset.
Jotta tuki voitaisiin sovittaa yhteen välineistön kanssa, ETSK ehdottaa sosiaalisen ilmastorahaston soveltamisalan laajentamista haavoittuvassa asemassa oleviin pieniin ja keskisuuriin yrityksiin.
Tämä on asiaa koskevien EU:n sääntöjen mukaista ja sopusoinnussa sosiaalisen ilmastorahaston tehtävän kanssa.
1.15 ETSK kehottaa jäsenvaltioita tukemaan kohtuuhintaisten päästöttömien ja vähäpäästöisten liikkumis- ja liikennepalvelujen kehittämistä ja tarjoamista.
ETSK katsoo, että julkisten henkilöliikennepalvelujen saatavuus oikeudellisen kehyksen rajoissa on kestävyysperiaatteiden mukaisen ja kohtuuhintaisen liikkumisen perusta.